VENDIM 
Nr. 86, datë 20.4.2018

MBI LICENCIMIN E SHOQËRISË “SEMAN SUNPOWER” SHPK, NË AKTIVITETIN E PRODHIMIT TË ENERGJISË ELEKTRIKE NGA CENTRALI FOTOVOLTAIK TOPOJË (SHEQ, MARINAS), ME FUQI TË INSTALUAR 2000 kw

Në mbështetje të neneve 16; 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; të nenit 4, pika 1, germa “a”; të nenit 5, pika 1, germa “a”; të nenit 13 dhe 14, pika 2 të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, miratuar me vendimin e bordit të ERE-s nr. 109, datë 29.6.2016”; të nenit 15 të “Rregullave për organizimin, funksionimin dhe procedurat e ERE-s”, miratuar me vendimin nr. 96, datë 17.6.2016, bordi i ERE-s, në mbledhjen e tij të datës 20.4.2018, mbasi shqyrtoi relacionin e përgatitur nga Drejtoria e Licencimit dhe e Monitorimit të Tregut, mbi licencimin e shoqërisë “Seman Sunpower” sh.p.k., në aktivitetin e prodhimit të energjisë elektrike nga Centrali Fotovoltaik Topojë (Sheq, Marinas), me fuqi të instaluar 2000 kw,

konstatoi se: 
- Me shkresën me nr. 109 prot., datë 26.1.2018, shoqëria “Seman Sunpower” sh.p.k. ka paraqitur në ERE kërkesën për t’u pajisur me licencë për prodhimin e energjisë elektrike nga Centrali Fotovoltaik Topojë. 
- Në datën 29.12.2017 është lidhur kontrata me nr. 6299 rep. dhe 1598 kol., “Për ndërtimin shfrytëzimin dhe administrimin e Centralit Fotovoltaik Topojë, me kapacitet të instaluar 2000 kw; në zonën Sheq, Marinas, Bashkia Fier, Qarku Fier, midis Ministrisë së Infrastrukturës dhe Energjisë dhe mbajtësit të miratimit përfundimtar, shoqërisë “Seman Sunpower” sh.p.k.
- Ministria e Infrastrukturës dhe Energjisë, me miratimin përfundimtar nr. 4115/3 prot., datë 28.12.2017, ka miratuar ndërtimin e Centralit Fotovoltaik Topojë në favor të “Seman Sunpower” sh.p.k., me fuqi të instaluar 2000 kw, në koordinatat e përcaktuara në nenin 3 të kontratës së sipërcituar.
- Bordi i ERE-s, me vendimin nr. 33, datë 7.2.2018, filloi procedurën për shqyrtimin e aplikimit të shoqërisë “Seman Sunpower” sh.p.k., për licencim në aktivitetin e prodhimit të energjisë elektrike nga Centrali Fotovoltaik Topojë (Sheq, Marinas), me fuqi të instaluar 2000 kw.
- Me shkresën me nr. 55/3 prot., datë 9.2.2018, është bërë njoftimi për median, lidhur me fillimin e procedurës për licencimin e shoqërisë “Seman Sunpower” sh.p.k., në aktivitetin e prodhimit të energjisë elektrike nga centrali fotovoltaik, me vendndodhje në zonën Sheq, Marinas, Qarku Fier.
- Pas përfundimit të afatit për paraqitjen e vërejtjeve ose të ankesave, nuk rezulton të jetë paraqitur në ERE asnjë ankesë ose vërejtje nga subjekte ose persona fizikë në lidhje me këtë aplikim.
- Pas vendimmarrjes së bordit, ERE-s, me shkresën nr. 109/2 prot., datë 23.2.2018, i është drejtuar subjektit “Seman Sunpower” sh.p.k., për plotësimin e dokumentacionit të munguar brenda 20 ditëve kalendarike.
- Subjekti “Seman Sunpower” sh.p.k., me shkresën nr. 86 prot., datë 12.3.2018, protokolluar në ERE me nr. 110/4 prot., datë 12.3.2018, si dhe shkresën datë 27.3.2018, protokolluar në ERE me nr. 110/7 prot., datë 28.3.2018, ka depozituar në ERE dokumentacionin plotësues.
- Aplikuesi në referencë të ‘‘Rregullores për procedurat afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, përkatësisht neni 9, pika 4.4.4, germa “c”, ka depozituar në ERE shkresën me nr. 89 prot., datë 17.4.2018‚ “Oponenca teknike e projektit”. 
- Aplikimi i shoqërisë “Seman Sunpower” sh.p.k. plotëson tërësisht kërkesat e parashikuara nga ERE në “Rregulloren për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, si më poshtë: 
- Formati i aplikimit (neni 9, pika 1, germat “a”, “b” dhe “c”) është paraqitur dhe plotësuar në mënyrë korrekte. 
- Dokumentacioni juridik, administrativ dhe pronësor (neni 9, pika 2, germat “a” dhe “d”, “b”, “c”, “e”, “f”, “g”) është paraqitur dhe plotësuar në mënyrë korrekte.
- Dokumentacioni financiar dhe fiskal (neni 9, pika 3, germat “a”, “b”, “c”, “d”) është paraqitur dhe plotësuar në mënyrë korrekte. 
- Dokumentacionit teknik (neni 9, pikat 4.4.1, 4.4.2, 4.4.3 (germat “a”, “b” , “c”, “d”), 4.4.5, germa “a” është plotësuar në mënyrë korrekte.
Për gjithë sa më sipër, bordi i ERE-s

VENDOSI:

1. Të licencojë shoqërinë “Seman Sunpower” sh.p.k., në aktivitetin e prodhimit të energjisë elektrike nga Centrali Fotovoltaik Topojë (Sheq, Marinas), me fuqi të instaluar 2000 kw për një afat 20-vjeçar (njëzetvjeçar).
2. Ngarkohet Drejtoria e Licencimit dhe e Monitorimit të Tregut të njoftojë aplikuesin për vendimin e Bordit të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare. 

